Følelsen af ikke at være ligeså god som alle andre er sikkert noget, mange unge mennesker kan nikke genkendende til. Men for 22-årige Louise Siegfried har det en særlig årsag. Hun er nemlig en af de omkring 55.000 danskere, der er ramt af epilepsi.

- Jeg husker ikke lige så godt som andre, og mine venner er meget påpasselige og bange for, at jeg får anfald. Min familie vil ikke lade mig låse døren ind til toilettet. Jeg vil bare gerne være som alle andre, siger hun.

Nu er hendes og andre epileptikeres liv kommet et skridt tættere på at være mere som andres. Et nyt, fynsk gennembrud inden for epilepsibehandling kan hjælpe mennesker med epilepsi til at undgå anfald og kramper.

Behandlingen består af et implantat på størrelse med en en-krone, der bliver opereret ind under huden bag øret.

Den indopererede chip registrerer hjernens aktivitet og sender den indsamlede data videre til en applikation. Den viden, der bliver indsamlet ved hjælp af implantatet, skal lægen bruge til at analysere på blandt andet ved at se på, hvor mange anfald patienten har, og hvornår de er kommet. Viden, der gør, at epilepsimedicinen kan tilpasses den enkelte patient bedre, så anfald i højere grad kan undgås. Det forklarer manden bag opfindelsen, der er den første af sin art i verden.

Det er Henning Beck-Nielsen, der er professor i diabetes på Syddansk Universitet og overlæge på Odense Universitetshospital. I 12 år har han været i gang med at udvikle behandlingen, der nu er blevet EU-godkendt og i løbet af foråret vil blive taget i brug på et engelsk hospital, der som de første har købt implantatet.

- Problemet i dag er, at man ikke registrerer anfald. Man skal indlægges på sygehuset i nogle dage til overvågning for at se, om der er anfald. Med den her behandling fanger vi anfald 24/7 og får alle oplysninger, forklarer den fynske professor.